CELEX: 62020TN0451
Language: da
Date: 2020-07-15 00:00:00
Title: Sag T-451/20: Sag anlagt den 15. juli 2020 — Facebook Ireland mod Kommissionen

31.8.2020   
            
            
               DA
            
            
               Den Europæiske Unions Tidende
            
            
               C 287/39
            
         
      Sag anlagt den 15. juli 2020 — Facebook Ireland mod Kommissionen
      (Sag T-451/20)
      (2020/C 287/59)
      Processprog: engelsk
      
         Parter
      
      
         Sagsøger: Facebook Ireland Ltd (Dublin, Irland) (ved D. Jowell, QC, barrister D. Bailey, solicitors J. Aitken, D. Das, S. Malhi, R. Haria og M. Quayle og advokat T. Oeyen)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse C(2020) 3011 final af 4. maj 2020, meddelt sagsøgeren den 5. maj 2020, der blev vedtaget i henhold til artikel 18, stk. 3, i Rådets forordning nr. 1/2003 i løbet af en undersøgelse i sag AT.40628 — Facebooks datarelaterede praksis, annulleres.
               
            
                  —
               
               
                  Subsidiært (i) annulleres den anfægtede dataafgørelses artikel 1 delvist, for så vidt som der heri ulovligt anmodes om interne dokumenter, der er irrelevante for undersøgelsen, og/eller (ii) annulleres den anfægtede dataafgørelses artikel 1 delvist, for at uafhængige EØS-kvalificerede advokater kan få tilladelse til at foretage en manuel gennemgang af de dokumenter, der er omfattet af den anfægtede dataafgørelse, for at udelukke dokumenter, der er åbenbart irrelevante for undersøgelsen, og/eller personlige dokumenter fra fremlæggelse, og/eller (iii) annulleres den anfægtede dataafgørelses artikel 1 delvist, for så vidt som der heri ulovligt kræves fremlæggelse af irrelevante dokumenter, der er personlige og/eller af privat karakter.
               
            
                  —
               
               
                  Kommissionen tilpligtes at betale sagsøgerens sagsomkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Med det første anbringende gøres det gældende, at den anfægtede dataafgørelse ikke indeholder en tilstrækkeligt klar eller konsekvent angivelse af genstanden for Kommissionens undersøgelse, hvilket er i strid med kravene i artikel 18, stk. 3, i forordning nr. 1/2003, artikel 296 i traktaten om Den Europæiske Unions funktionsmåde og retssikkerhedsprincippet samt udgør en tilsidesættelse af både Facebooks ret til forsvar og ret til god forvaltning.
               
            
                  2.
               
               
                  Med det andet anbringende gøres det gældende, at den anfægtede dataafgørelse ved at kræve fremlæggelse af en række dokumenter, som i klart overvejende grad består af helt irrelevante og/eller personlige dokumenter, tilsidesætter det nødvendighedsprincip, som fremgår af artikel 18, stk. 3, i forordning nr. 1/2003, og/eller tilsidesætter Facebooks ret til forsvar og/eller udgør magtmisbrug.
               
            
                  3.
               
               
                  Med det tredje anbringende gøres det gældende, at den anfægtede dataafgørelse ved at kræve fremlæggelse af så mange helt irrelevante og personlige dokumenter (for eksempel korrespondance om lægelige spørgsmål vedrørende medarbejdere og deres familier, korrespondance på tidspunkter med dødsfald blandt nærtstående, dokumenter vedrørende testamenter, værgemål, børnepasning og personlige finansielle investeringer, arbejdsansøgninger og -udtalelser, interne evalueringer samt dokumenter med vurderinger af sikkerhedsrisici for Facebooks campus og personale) tilsidesætter den grundlæggende ret til privatliv, proportionalitetsprincippet og den grundlæggende ret til god forvaltning. Den anfægtede dataafgørelse krænker derfor den grundlæggende ret til privatliv, som er beskyttet ved artikel 7 i chartret om grundlæggende rettigheder. Den anfægtede dataafgørelse tilsidesætter også proportionalitetsprincippet, idet den har et overdrevent bredt anvendelsesområde og er utilstrækkeligt målrettet i forhold til genstanden for Kommissionens undersøgelse.
               
            
                  4.
               
               
                  Med det fjerde anbringende gøres det gældende, at der ikke i den anfægtede dataafgørelse er redegjort for, hvorfor dens søgeord kun angiver dokumenter, der er nødvendige og relevante for Kommissionens undersøgelse, eller hvorfor der ikke tillades nogen relevansbedømmelse ved eksterne EØS-kvalificerede advokater, ligesom der ikke er redegjort for eller fremlagt noget retligt bindende datarum til personlige og/eller helt irrelevante dokumenter, og afgørelsen er derfor baseret på en utilstrækkelig begrundelse i strid med artikel 18, stk. 3, i forordning nr. 1/2003 og artikel 296 TEUF.